Ján Stanislav (1904)

Prof. PhDr. Ján Peter Stanislav, DrSc. (* 12. december 1904, Liptovský Ján† 29. júl 1977, Liptovský Mikuláš) bol slovenský jazykovedec, slavista a univerzitný profesor. Jeho meno nesie Slavistický ústav Jána Stanislava SAV.

Vo svojej výskumnej činnosti sa zaoberal dejinami a dialektológiou slovenského jazyka a staroslovienčinou, najmä z hľadiska jazykových a kultúrnych pomerov na Veľkej Morave s osobitným zameraním na pôsobenie Cyrila a Metoda na Veľkej Morave. Významnou mierou sa pričinil o poznanie slovenskej historickej gramatiky a najstarších dejín slovenského jazyka.

Rodina 
 otec: Ján Stanislav († 1952)
 matka: Pavlína, rod. Chvojková († 1956)

Narodil sa ako tretie dieťa, dve staršie sestry zomreli ako veľmi malé deti. Celkovo mal 2 bratov a 2 sestry. Pochádzal z prostých pomerov: otec bol remeselník-debnár, matka bola slúžka.

Štúdium, vedecké a pedagogické pôsobenie 
Základnú školu navštevoval v rokoch 1910 – 1915 v Liptovskom Mikuláši. V rokoch 1915 – 1924 študoval na gymnáziách v Levoči a Liptovskom Mikuláši (Gymnázium Michala Miloslava Hodžu), kde aj v júni 1924 maturoval.

Pokračoval štúdiom slavistiky a romanistiky na UK v Bratislave, ktoré ukončil v roku 1928. Dňa 14. decembra 1928 obhájil prácu Nárečia východnej tretiny Liptova a bol mu udelený titul PhDr. Po skončení štúdia pracoval v rokoch 1929 – 1938 ako asistent a neskôr docent v Slovanskom seminári FF UK v Prahe, od roku 1939 až do smrti pôsobil ako profesor na Filozofickej fakulte Univerzity Komenského.

Ako prvý preložil do slovenčiny Život Konštantína-Cyrila, Život Metoda (1933), Dlhý aj krátky život Klimenta Ochridského (1950), slovanské životy Nauma Ochridského a ďalšie cyrilo-metodské pramene.

Ocenenia 
V roku 2005 mu prezident SR Ivan Gašparovič prepožičal in memoriam štátne vyznamenanie Rad Ľudovíta Štúra I. triedy.

Dielo

Knižné práce 
 Liptovské nárečia (1932)
 Československá mluvnica pre odborných učiteľov a vysokoškolákov (1938)
 K jazykovednému dielu Antona Bernoláka: kritické vydanie spisov Dissertatio a Orthographia (1941)
 Kultúra starých Slovákov (1944, ²1997)
 Slovanskí apoštoli Cyril a Metod a ich činnosť vo Veľkomoravskej ríši (1945)
 Odkryté mená slovenských miest a dedín (1947, ²2008)
 Po stopách predkov: staroslovenská čítanka pre vyššie triedy stredných škôl (1948)
 Slovenský juh v stredoveku I. – II. (1948; ²1999, 2004)
 Zo života slov a našich predkov (1950)
 Slovenská výslovnosť: príručka pre umelcov a iných verejných pracovníkov (1953)
 Kultúra slovenského hovoreného jazyka (1955)
 Dejiny slovenského jazyka I. – V. (1956, 1957, 1958, 1973)
 Zo vzťahov medzi rečou, hudbou a spevom (1956)
 Z rusko-slovenských kultúrnych stykov v časoch Jána Hollého a Ľudovíta Štúra (1957)
 Slowakische Grammatik (1977)
 Hudba, spev, reč (1978)
 Starosloviensky jazyk 1. – 2. (1978, 1987)

Vysokoškolské skriptá 
 Vývin slovenského jazyka (1951)
 Slovenská historická gramatika 1-4 (1955-1962)

Spoluautor 
 OLIVA, Karel; STANISLAV, Ján. Teória literatúry (1936, 2. vyd. 1949)

Editor, prekladateľ 
 Ríša Veľkomoravská : sborník vedeckých prác (1933, ²1935)
 Osudy Cyrila a Metoda a ich učeníkov v Živote Klimentovom : preklad Bulharskej a Ochridskej legendy s úvodom (1950)
 Životy slovanských apoštolov Cyrila a Metoda (1933, ²1934) 
 Životy slovanských apoštolov Cyrila a Metoda v legendách a listoch (1950)

Referencie

Zdroje 
 
 

Slovenskí jazykovedci
Slovenskí univerzitní profesori
Slovenskí historici
Slovenskí autori náučnej literatúry
Osobnosti z Liptovského Jána
Držitelia Radu Ľudovíta Štúra I. triedy
Absolventi Filozofickej fakulty Univerzity Komenského v Bratislave
Vyučujúci na Filozofickej fakulte Univerzity Komenského v Bratislave